Ο **Χαμίντ Καρζάι** (24 Δεκεμβρίου 1957) είναι πολιτικός από το Αφγανιστάν και ο πρώτος δημοκρατικά εκλεγμένος πρόεδρος της χώρας.

Ο Καρζάι γεννήθηκε στο Κανταχάρ στις 24 Δεκεμβρίου 1957 και ανήκει στην ισχυρή φυλή των Ποπαλζάι, μια φυλή της εθνότητας Παστούν, από την οποία προήλθαν πολλοί Αφγανοί βασιλιάδες. Κατάγεται από οικογένεια που στο παρελθόν υποστήριξε τον μονάρχη Μοχάμεντ Ζαχίρ Σαχ.

Σπούδασε πολιτικές επιστήμες στο Σιμλά (Ινδία) από το 1978 έως το 1983. Μετά τις σπουδές του επισκέφτηκε αρκετές φορές τις ΗΠΑ, όπου έχει συγγενείς. Στα τέλη της δεκαετίας του 1980 επέστρεψε στο Αφγανιστάν για να υποστηρίξει τις αντισοβιετικές δυνάμεις της χώρας. Αφού οι σοβιετικές δυνάμεις εγκατέλειψαν την χώρα, έγινε υπουργός της κυβέρνησης του Μπουρχανουντίν Ραμπάνι.

Αφού ήρθαν στην εξουσία οι Ταλιμπάν, ο Καρζάι κατέφυγε το 1996 στην πρεσβεία του ΟΗΕ. Το 1997 πήγε με συγγενείς του στο Τουρκμενιστάν, από όπου τελικά κατέληξε στις ΗΠΑ, όπου διέμεινε τα επόμενα χρόνια.

Μετά την τρομοκρατική επίθεση στους δύο δίδυμους πύργους του Παγκόσμιου Κέντρου Εμπορίου της 11 Σεπτεμβρίου 2003 συνεργάστηκε με τις ΗΠΑ με στόχο την πτώση του καθεστώτος των Ταλιμπάν. Στις 4 Δεκεμβρίου 2001 κιόλας οι αφγανικές φατρίες συμφώνησαν στη Βόννη για τη σύνθεση προσωρινής κυβέρνησης στην μετα-Ταλιμπάν εποχή, με επικεφαλής τον Χαμίντ Καρζάι. Στις 22 Δεκεμβρίου του 2001 έγινε προσωρινός πρόεδρος στη χώρα. Εξελέγη πρόεδρος στις προεδρικές εκλογές της 9 Οκτωβρίου 2004, κερδίζοντας σε 21 από τις 34 επαρχίες. Ανέλαβε καθήκοντα στις 7 Δεκεμβρίου 2004.

Ο Χαμίντ Καρζάι είναι παντρεμένος με την Ζινάτ Καρζάι. Τον Ιούνιο του 2007 εκδηλώθηκε αποτυχημένη απόπειρα δολοφονίας του.

Επανεκλογή 2009
---------------

Διεκδίκησε την προεδρία και στις προεδρικές εκλογές που διεξήχθησαν στις 20 Αυγούστου του 2009. Τα πρώτα αποτελέσματα του έδωσαν προβάδισμα με ποσοστό 40,6% έναντι 38,7% του Αμπντάλα Αμπντάλα. Ο δεύτερος κατήγγειλε νοθεία. Στις 8 Σεπτεμβρίου του 2009 ανακοινώθηκε ότι ο Καρζάι είχε ξεπεράσει το 50% (54% ,με καταμετρημένο το 92% των εκλογικών τμημάτων), κάτι που σημαίνει ότι δεν θα διεξαχθεί δεύτερος γύρος. Την ίδια στιγμή, η υποστηριζόμενη από τα Ηνωμένα Έθνη αρμόδια επιτροπή εντόπισε νοθεία και διέταξε μερική ανακαταμέτρηση ψήφων.

Έπειτα από αμερικανικές και συμμαχικές πιέσεις, υποχρεώθηκε να συμφωνήσει στη διεξαγωγή δεύτερου γύρου, στις 7 Νοεμβρίου. Ωστόσο, στις 2 Νοεμβρίου του 2009 οι αρχές ανακοίνωσαν την αναβολή του δεύτερου γύρου και ανακήρυξαν νικητή των εκλογών τον Καρζάι, λόγω της αποχώρησης του αντιπάλου του, Αμπντάλα, από τον δεύτερο γύρο.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Χαμίντ Καρζάι** |

* Afgha.com - Σελίδα ειδήσεων, περιέχει περισσότερες πληροφορίες για τον Χαμίντ Καρζάι και άλλους πολιτικούς

Παραπομπές
----------

1. ↑  (Γερμανικά) *Εγκυκλοπαίδεια Μπρόκχαους*. karsai-hamid.
2. ↑  «Proleksis enciklopedija» (Κροατικά) 53896.
3. ↑  (Γερμανικά) *Munzinger Personen*. 00000023955. Ανακτήθηκε στις 9  Οκτωβρίου 2017.
4. ↑  «Identifiants et Référentiels». (Γαλλικά) *IdRef*. Agence bibliographique de l'enseignement supérieur. Ανακτήθηκε στις 10  Μαΐου 2020.
5. ↑  Το Βήμα, Μικρό προβάδισμα στον Καρζάι δίνουν τα πρώτα αποτελέσματα στο Αφγανιστάν, 25 Αυγούστου 2009.
6. ↑  Το Βήμα[*νεκρός σύνδεσμος*], Αβεβαιότητα στο Αφγανιστάν με προβάδισμα Καρζάι και διαπιστώσεις για νοθεία, 8 Σεπτεμβρίου 2009.
7. ↑  Karzai Agrees to Nov. 7 Runoff in Afghanistan
8. ↑  Hamid Karzai agrees to run-off amid fears of more violence and fraud
9. ↑  Obama Warns Karzai to Focus on Tackling Corruption - NYTimes.com

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 77396798
* LCCN: n2003060527
* ISNI: 0000 0000 7871 7715
* GND: 129554235
* SUDOC: 06112446X
* BIBSYS: 10021154
* NKC: js20020311008

 |

 |